## El Circuit Cultural Valencià organitza una trobada a Chulilla amb ajuntaments, gestors culturals i companyies

*** L’Institut Valencià de Cultura i la Federació Valenciana de Municipis i Províncies han organitzat esta jornada cultural com a ferramenta de formació i vertebració del territori
* La jornada ha inclòs taules de diàleg, ponències i diverses actuacions artístiques a manera de mostra del potencial creatiu valencià**

La Conselleria d’Educació, Cultura, Universitats i ocupació, a través de l’Institut Valencià de Cultura (IVC), i la Federació Valenciana de Municipis i Províncies (FVMP) han celebrat este dijous a Chulilla la jornada ‘Teixint Xarxa: art, comunitat i transformació col·lectiva’, una trobada que, en el marc del Circuit Cultural Valencià, ha reunit professionals de la gestió cultural, responsables municipals i artistes per a reflexionar sobre el paper de l’art com a ferramenta de cohesió social i vertebració del territori.

En l’obertura de l’acte han participat el director general de l’IVC, Álvaro López-Jamar, el vicesecretari general de la FVMP, Modesto Martínez, i l’alcalde de Chulilla, Vicente Polo.

El director de l’IVC, Álvaro López Jamar, ha destacat el “compromís amb la consolidació i l’enfortiment del sector cultural professional. El Circuit Cultural Valencià ens permet avançar cap a una programació estable, actual i de qualitat, accessible per a tots els municipis de la Comunitat Valenciana”.

“És un projecte que revitalitza el nostre territori, connecta artistes, companyies i públics des del nord de Castelló fins al sud d’Alacant, sense importar la grandària del municipi”, ha afegit López-Jamar.

Per al vicesecretari general de l’FVMP, Modesto Martínez, “la cultura no és només programació, no és només espectacle; és sobretot un punt de trobada, un espai de convivència i un motor de transformació social”. Ha afegit que “els municipis, grans i xicotets, són el primer punt de contacte entre les persones i la cultura. Són els ponts que faciliten l’accés, els espais a on la creativitat arrela i dona fruits”.

L’acte ha començat amb l’actuació de Sandra Monfort, que ha oferit una intervenció musical íntima i carregada de simbolisme. A continuació, la jornada ha centrat el contingut en dos taules redones per a analitzar els reptes de la gestió cultural.

La primera, titulada ‘Foment de la dansa: acostar la creació a públics diversos’, ha comptat amb la participació d’Isabela Alfaro, directora del festival Bucles; Carme Nàcher, gestora cultural de l’Ajuntament de Massanassa, i Jèssica Fortuny, gestora cultural de l’Ajuntament de Picassent. La taula, moderada pel director general de l’FVMP, Adrián Casabó, ha abordat els desafiaments de programació, la presència de la dansa en l’oferta cultural i la seua capacitat per a connectar amb diferents públics.

La segona de les taules redones, amb el títol ‘Ferramentes de fidelització de públics’, ha comptat amb la intervenció de Martí Perramón, especialista en integració d’intel·ligència artificial en la gestió cultural; Aureli Amat Fayos, regidor de Cultura de l’Alcúdia i tècnic de gestió cultural, i José Ramón García, arqueòleg i cap del Departament de Cultura de Finestrat. Els ponents han compartit estratègies de comunicació, promoció i desenrotllament d’audiències.

Els assistents han pogut gaudir d’espais de *networking* orientats a fomentar l’intercanvi d’experiències entre municipis. A més, s’ha presentat una anàlisi estratègica sobre la situació cultural en els municipis, impulsada per l’IVC i l’FVMP, elaborada per Sonia Rodríguez, dissenyadora estratègica de Yanus HUB, així com un avanç de la convocatòria del nou catàleg de l’Institut Valencià de Cultura per a 2026.

L’alcalde de Chulilla, Vicent Polo, i el director general de l’FVMP, Adrián Casabó, han tancat la jornada agraint la participació d’entitats, professionals i assistents, i han destacat “la importància de continuar generant xarxes que reforcen el paper de la cultura com a motor de cohesió territorial”.

**Actuacions culturals al llarg de la jornada**

El programa ha inclòs diverses intervencions artístiques, mostra del potencial creatiu de la Comunitat Valenciana i del ric catàleg del Circuit. La música com a disciplina ha estat present amb Nostrum Mare Camerata, que ha interpretat obres de Kurt Weill, Pablo Sarasate i Béla Bartók.

Les arts escèniques han estat representades amb la companyia La Troupe Malabó, que ha presentat *Eirenê bajo la carpa del cielo,* un espectacle de teatre i circ sobre la resiliència i l’esperança en contextos de conflicte. La companyia La Subterrània ha interpretat l’obra *Las jirafas duermen de pie*, una peça de reflexió crítica amb perspectiva feminista. A més, s’ha presentat el projecte ‘ZARZA: Zarzuela por jóvenes y para jóvenes’ a càrrec de Miguel Galdón, centrat a acostar este gènere líric al públic juvenil.

Així mateix, ha tingut cabuda una mostra de les pel·lícules de ficció, documentals i curtmetratges que integren el catàleg del Circuit, amb la projecció d’un vídeo en el qual s’han mostrat alguns dels títols més actuals de la cinematografia valenciana.

Finalment, la ballarina Marta Sofía Gallego ha sigut l’encarregada de tancar la jornada en la plaça de l’Ajuntament de Chulilla amb *Dolores, Remedios y Consuelo*, una peça de dansa contemporània entorn de la soledat no desitjada en persones majors.

Fecha: 27/11/2025